जब्त नगदी एक भक्त की थी : सत्य साई ट्रस्ट  
श्री सत्य साई सेंट्रल ट्रस्ट ने कहा कि पिछले दिनों जब्त हुए 35 लाख रुपये नगद एक भक्त द्वारा दी गई राशि थी।
श्री सत्य साई सेंट्रल ट्रस्ट ने अपनी गतिविधियों पर उठते सवालों के बीच कहा कि पिछले दिनों जब्त हुए लगभग 35 लाख रुपये नगद एक भक्त द्वारा दी गई राशि थी, जो साई बाबा के स्मारक के निर्माण के लिए परामर्शदाता को दी जा रही थी। किसी भी प्रकार के गलत कार्य से इनकार करते हुए ट्रस्ट ने कहा कि इस निकाय को चलाते समय आर्थिक पारदर्शिता का कड़ाई से पालन किया जाता है।  एसएसएससीटी के ट्रस्टी वी श्रीनिवासन ने एक संवाददाता सम्मेलन में कहा कि ट्रस्ट ने सभी रिटर्न भरे हैं और भक्त जो भी दान देते हैं, उन्हें पारदर्शी तरीके से बैंक में जमा कराया जाता है। उन्होंने कहा कि ट्रस्ट ने संबंधित अधिकारियों के मांगे बिना आयकर के तौर पर 9.75 करोड़ रुपये की राशि जमा की है और आगे भी सभी जरूरी कर भरने का फैसला किया है।  पुट्टपर्थी कस्बे में एक वाहन से 35 लाख रुपये से भी ज्यादा बरामद होने के मुद्दे पर उन्होंने कहा कि ट्रस्ट ने सत्य साई बाबा के स्मारक के तौर पर महा समाधि बनाने के लिए एक परामर्शदाता को नियुक्त किया था। यह राशि एक भक्त द्वारा दी गई थी, जिसे उसे परामर्शदाता को इस परियोजना के एवज में दिया जा रहा था।